REGULAMENTUL (CE) NR. 248/2009 AL COMISIEI
din 19 martie 2009
de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificările referitoare la recunoașterea organizațiilor de producători, fixarea prețurilor și a intervențiilor în cadrul organizării comune a pieței în sectorul produselor pescărești și de acvacultură (reformare)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special dispozițiile articolului 34 alineatul (2),
întrucât:
(1)
Regulamentul (CE) nr. 80/2001 al Comisiei din 16 ianuarie 2001 de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificările referitoare la recunoașterea întreprinderilor producătoare, fixarea prețurilor și intervenția în cadrul obiectivelor organizării comune a pieței în sectorul produselor pescărești și de acvacultură (2) a fost modificat în mod substanțial de mai multe ori (3). Deoarece urmează să i se aducă și alte modificări în ceea ce privește adaptarea listei de regiuni ale statelor membre și a codurilor pentru monezi utilizate în sensul prezentului regulament, se recomandă reformarea sa din motive de claritate.
(2)
În conformitate cu articolul 13 alineatul (6) din Regulamentul (CE) nr. 104/2000, Comisia publică anual o listă cu organizațiile de producători recunoscute și asociațiile acestora. Statele membre au, așadar, obligația de a-i furniza informații adecvate.
(3)
Comisia trebuie să poată monitoriza activitățile de regularizare a prețurilor ale organizațiilor de producători și modul în care acestea aplică sistemele de compensare financiară și recompense pentru reportare.
(4)
Aranjamentele de intervenție ale Comunității în conformitate cu articolele 21-26 din Regulamentul (CE) nr. 104/2000 necesită furnizarea de informații privind prețurile înregistrate în regiuni clar definite și la intervale regulate.
(5)
În cadrul gestionării politicii comune în domeniul pescuitului s-a introdus un sistem electronic de transmitere de date între statele membre și Comisie (sistemul FIDES II). Acesta trebuie utilizat pentru colectarea datelor la care se face referire în prezentul regulament.
(6)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
CAPITOLUL I
Notificări cu privire la recunoașterea organizațiilor de producători și a asociațiilor acestora
Articolul 1
Statele membre transmit Comisiei informațiile menționate la articolul 6 alineatul (1) litera (c) și articolul 13 alineatul (3) litera (d) din Regulamentul (CE) nr. 104/2000 în termen de maximum două luni de la data adoptării deciziei.
Aceste informații și formatul în care trebuie transmise sunt prezentate în anexa I la prezentul regulament.
CAPITOLUL II
Prețuri și intervenții
Articolul 2
Statele membre transmit Comisiei, la cel târziu două luni de la data începerii fiecărui sezon anual de pescuit, informațiile menționate la articolul 17 alineatul (4) din Regulamentul (CE) nr. 104/2000.
Statele membre informează imediat Comisia asupra oricăror modificări privind detaliile menționate în primul paragraf.
Aceste informații și formatul în care trebuie transmise sunt prezentate în anexa II la prezentul regulament.
Articolul 3
Pentru speciile prezentate în anexele I și IV la Regulamentul (CE) nr. 104/2000, statele membre informează Comisia cu privire la cantitățile debarcate, vândute, retrase și reportate pe teritoriul acestora, împreună cu valoarea cantităților vândute în fiecare trimestru în diferitele regiuni definite în tabelul 1 din anexa VIII la prezentul regulament, în termen de maximum șapte săptămâni de la expirarea trimestrului respectiv.
În cazul în care, pentru una sau mai multe din speciile prezentate în anexa I la Regulamentul (CE) nr. 104/2000 se înregistrează o situație de criză, statele membre informează Comisia cu privire la cantitățile debarcate, vândute, retrase și reportate pe teritoriul acestora, împreună cu valoarea cantităților vândute, într-un interval de 14 zile în diferitele regiuni definite în tabelul 1 din anexa VIII la prezentul regulament, în termen de maximum două săptămâni de la expirarea respectivei perioade de 14 zile.
Aceste informații și formatul în care trebuie transmise sunt prezentate în anexa III la prezentul regulament.
Articolul 4
Pentru fiecare produs prezentat pe lista din anexa I la Regulamentul (CE) nr. 104/2000 care a fost retras, statele membre informează trimestrial Comisia cu privire la valoarea și cantitățile disponibilizate, defalcat pe opțiunile de disponibilizare stabilite la articolul 1 din Regulamentul (CE) nr. 2493/2001 al Comisiei (4) în termen de maximum opt săptămâni de la expirarea trimestrului respectiv.
Aceste informații și formatul în care trebuie transmise sunt prezentate în anexa IV la prezentul regulament.
Articolul 5
Pentru fiecare produs prezentat pe lista din anexa II la Regulamentul (CE) nr. 104/2000, statele membre informează trimestrial Comisia cu privire la cantitățile debarcate, vândute și depozitate, împreună cu valoarea cantităților vândute, în diferitele regiuni definite în tabelul 1 din anexa VIII la prezentul regulament, în termen de maximum șase săptămâni de la expirarea trimestrului respectiv.
Aceste informații și formatul în care trebuie transmise sunt prezentate în anexa V la prezentul regulament.
Articolul 6
Pentru fiecare produs prezentat pe lista din anexa III la Regulamentul (CE) nr. 104/2000, statele membre informează lunar Comisia cu privire la cantitățile debarcate, vândute și livrate industriei de prelucrare de organizațiile de producători, împreună cu valoarea cantităților livrate industriei de prelucrare, în diferitele regiuni definite în tabelul 1 din anexa VIII la prezentul regulament, în termen de maximum șase săptămâni de la expirarea lunii respective.
Aceste informații și formatul în care trebuie transmise sunt prezentate în anexa VI la prezentul regulament.
Articolul 7
Statele membre transmit anual Comisiei, în termen de trei luni de la sfârșitul anului respectiv, informații care să permită stabilirea costurilor tehnice aferente operațiilor de stabilizare și depozitare necesare prevăzute la articolele 23 și 25 din Regulamentul (CE) nr. 104/2000.
Aceste informații și formatul în care trebuie transmise sunt prezentate în anexa VII la prezentul regulament.
CAPITOLUL III
Prevederi generale și finale
Articolul 8
Statele membre transmit Comisiei informațiile prin mijloace electronice, folosind sistemele de transmitere utilizate în mod curent pentru schimbul de date în cadrul gestionării politicii comune în domeniul pescuitului (sistemul FIDES II).
Articolul 9
Regulamentul (CE) nr. 80/2001 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa X.
Articolul 10
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2009.